Onderhoude vir pos van Kaapse 1ste burger uitgestel | Netwerk24
Onderhoude vir pos van Kaapse 1ste burger uitgestel
Deur Jana Breytenbach 13 April 2021 16:35
Die DA se interne onderhoude met die kandidate vir die burgemeesterpos van Kaapstad is uitgestel nadat probleme met die paneel Vrydag kop uitgesteek het.
'n Paneel, onder voorsitterskap van Helen Zille in haar hoedanigheid as voorsitter van die DA se federale raad, moes op 12 April onderhoude gevoer het met Dan Plato, huidige burgemeester, Geordin Hill-Lewis, DA-LP, en Bonginkosi Madikizela, Wes-Kaapse DA-leier en LUR vir vervoer en openbare werke.
Siviwe Gwarube, woordvoerder van die DA, het Dinsdag gesê probleme het Vrydag opgeduik toe die pas aangestelde ombud, Werner Horn, besluit het dat die federale regskomitee eers klagtes moet ondersoek wat op die interpretasie van die federale regulasies betrekking het.
Siviwe Gwarube, woordvoerder van die DA. Foto: Gallo Images
Gwarube het verduidelik dat die paneel wat die onderhoude voer, uit tien lede van die federale raad, vyf lede van die provinsiale raad en vyf lede van die streekraad, in dié geval die Kaapse munisipaliteit, bestaan.
Ingevolge die DA se kandidaat-regulasies is daar kriteria waaraan elke paneellid moet voldoen, soos dat familielede nie 'n lid mag wees nie omdat dit botsende belange sal veroorsaak.
"Al die lede van die paneel moet nagegaan word om te verseker dat dit 'n regverdige proses is," het Gwarube gesê.
Nadat sekere lede probleme in die bewoording van die regulasies uitgewys het, spesifiek die term "botsende belange", het Horn besluit dat die federale regskomitee eers die klagtes moet ondersoek en besluit wat die regte interpretasie van die regulasies is voordat die paneel finaal bevestig kan word.
Gwarube het gesê die regulasies sluit nie raadslede uit nie, maar daar moet geen botsende belange wees wat die onderhoudsproses kan benadeel nie.
As voorbeeld het sy gesê indien 'n raadslid baie nou saamwerk met een van die kandidate, kan dit moontlik tot botsende belange aanleiding gee.
Daarom moes die klagtes na die ombud verwys word sodat 'n onafhanklike persoon dit kan oorweeg en 'n aanbeveling kan doen. Dus kon die onderhoude nie Maandag gevoer word nie.
"Ek kan ongelukkig nie sê hoe lank hierdie proses gaan duur voordat ons met die onderhoude kan begin nie," sê sy.